Associacions de Dones i representants municipals mostren el seu desig d’aconseguir la “plena igualtat”
07/03/2015

# Associacions de Dones i representants municipals mostren el seu desig d’aconseguir la “plena igualtat”

[![Lectura del Manifest](/images/noticias/2015/03/manifiesto-dia-de-la-mujer-2015.jpg)](/images/noticias/2015/03/manifiesto-dia-de-la-mujer-2015.jpg)

07.03.2015

Hui han tingut lloc els actes centrals de la Setmana de la Dona a Paterna

Representants municipals, associacions de Dones i veïns en general han celebrat hui dos dels actes principals de la Setmana de la Dona a Paterna. Este matí ha tingut lloc la lectura del Manifest del Dia de la Dona i el Ple Extraordinari commemoratiu d’esta efemèride “amb què la societat de Paterna mostra el seu desig d’aconseguir cap a una societat en què hòmens i dones aconseguisquen la plena igualtat”, ha indicat l’alcaldessa, Elena Martínez.

En esta edició s’ha volgut retre homenatge a quatre “dones extraordinàries” de la història de Paterna. Quatre veïnes que han trencat motles sobreeixint en distints àmbits socials, culturals i ciutadans: María Moros, exponent de dona emprenedora; Adelina Javaloyas, la primera dona regidora de Paterna; Silvia Benavent, la comare de Paterna; i Milagro Ferrer, doctora en Belles Arts per la Universitat Politècnica. Estant les tres primeres ja difuntes, Milagro Ferrer ha sigut qui, amb la seua humilitat habitual, ha agraït en nom de totes elles el gest a l’Ajuntament i a les Associacions de Dones. Durant l’acte ha estat present la filla de Maria Moros, Fina Cardo, qui ha rebut l’aplaudiment dels presents i també s’ha tingut un record per a María Ferrandis Monrabal, ‘La Cota’, també exemple de dona paternera emprenedora.

Durant el Ple extraordinari s’ha procedit a l’elecció de l’alcaldessa honorària entre les representants de les Associacions de Dones. Enguany per votació de totes, el càrrec ha recaigut sobre Encarna Caballero, de l’Associació de Veïns de Terramelar qui ha acceptat la responsabilitat amb emoció i orgull. Després una a una les representants de les Dones de Paterna han anat prenent la paraula en el ple. Des de La Coma s’ha incidit en la necessitat d’eradicar la violència de gènere i aconseguir una verdadera igualtat d’oportunitats. Des de La Canyada han reflexionat sobre la dificultat que històricament han tingut les dones a l’hora de ser reconegudes en el món de l’art havent sigut objecte de marginació. Tyrius ha incidit en la responsabilitat de les iaies dins de la família, sovint “esclaves” a cura dels seus marits, fills i néts, han indicat. Plantejament semblant ha sigut posat de manifest des de les Dones Actuals de Terramelar, que han recordat que “a pesar que hui les dones optem a totes les professions continuem sent els que més responsabilitats carreguem en l’àmbit familiar”. Des de Santa Rita han volgut fer un repàs a la història de Paterna recordant que les dones sovint també han quedat relegades en este àmbit i no se’ls ha fet justícia. Des de l’associació han apuntat també que a poc a poc es va avançant i com a exemple han citat que “per primera vegada Paterna té una dona alcaldessa”. Finalment les Dones Africanes de Paterna han posat de manifest que la crisi econòmica també ha suposat un fre en la igualtat d’oportunitats entre dones i hòmens, sol•licitant més ajudes per a pal•liar esta situació.

Finalment la regidora de la Dona, Andrea Sánchez, ha pres la paraula per a agrair a Associacions de Dones, tècnics municipals i veïns de Paterna la seua presència i col•laboració en els actes desenrotllats esta setmana i ha recordat que “la plena igualtat no sols ha de reivindicar-se esta setmana sinó durant cada dia”, comprometent que l’Ajuntament continuarà treballant en eixa línia.